Kalász István

*Ételszentelésed*

Megkértél elmentem a templomba

helyetted. Sok volt az öreg ahogyan én is.

Zümmögtek felálltak leültek a homályos

dallamra az ajkak egyszerre mozogtak.

Beszéd nem volt sem ígéret csak intés az oltár

felől. Hogyan éljünk. Tisztességben.

Végül mint a galamb jött a pap fölénk

tartottam elé a kenyeredet. Hazafelé

varjak köröztek a tér fölött a faágakon

műanyag zacskók foszlottak lebegtek.

Az örökké nyitva pékség előtt

vaksin néztem a szemerkélő égbe

és a *miből*

helyett a *miért*

kérdőszót tettem

a … fogunk élni? - kérdésbe.